ศิษย์หลวงตาบัวเตรียมมอบทองเข้าคลังหลวง
ลูกศิษย์หลวงตามหาบัว พบผู้ว่าการ ธปท.แจ้งมอบทองคำเข้าคลังหลวง 12,500 กิโลกรัม 12เม.ย.นี้ ก่อนปิดโครงการช่วยชาติ ยืนยันไม่เห็นด้วยกับรัฐบาลที่จะแก้กฎหมายนำเงินคลังหลวงออกมาใช้
11 มี.ค. 2554

ลูกศิษย์หลวงตามหาบัว พบผู้ว่าการ ธปท.แจ้งมอบทองคำเข้าคลังหลวง 12,500 กิโลกรัม 12เม.ย.นี้ ก่อนปิดโครงการช่วยชาติ ยืนยันไม่เห็นด้วยกับรัฐบาลที่จะแก้กฎหมายนำเงินคลังหลวงออกมาใช้
คณะลูกศิษย์หลวงตามหาบัว ญาณสัมปัญโณ วัดป่าบ้านตาด จ.อุดรธานี ทั้งประชาชนและพระสงฆ์ประมาณ 20 คน ได้เดินทางมาพบกับนายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) และคณะผู้บริหาร ธปท. เพื่อแจ้งว่าการนำทองคำจากโครงการช่วยชาติ โดยหลวงตามหาบัว ญาณสัมปันโนมามอบเข้าคลังหลวง
พระครูอรรถกิจนันทคุณ หรือพระอาจารย์นพดล นนทโน เจ้าอาวาสวัดป่าดอยลับงา จ.กำแพงเพชร กล่าวว่า การมาพบครั้งนี้เพื่อมาแจ้งความคืบหน้าโครงการช่วยชาติ ของหลวงตามหาบัว ที่มีเจตนาจะนำทองคำบริจาคเข้าคลังหลวง(ทุนสำรองพิเศษ)เพิ่มเติม ซึ่งหลังการจัดงานทางคณะตั้งใจว่าจะมอบทองคำ 1,001 แท่ง แท่งละ 12.5 กิโลกรัม หรือรวมแล้วประมาณ 12,500 กิโลกรัม ที่ญาติโยมนำมาบริจาคในงานส่งให้ธปท.เก็บเข้าคลังหลวงในวันที่ 12 เม.ย.ปีนี้ โดยขณะนี้ ยังขาดทองคำอีกเพียงเล็กน้อยประมาณ 130 บาทจึงจะถึงเป้าหมายที่ตั้งใจไว้ คาดว่ากว่าจะถึงวันส่งมอบวันที่ 12 เม.ย.น่าจะได้ครบตามจำนวน จึงได้มาพบและแจ้งกับทางธปท.
“หลังมอบทองคำ 12,500 กิโลกรับนี้เข้าคลังหลวง ก็จะปิดโครงการช่วยชาติโดยหลวงตา แต่เจตนาในการช่วยชาติยังไม่ปิดยังจะมีต่อไป แต่ที่มาวันนี้อยากจะมาหารือเรื่องที่จะมีการแก้ไขกฎหมาย 2 ฉบับ คือ พ.ร.บ.เงินตราและพ.ร.บ.กองทุนฟื้นฟูฯ ซึ่งทางคณะลูกศิษย์และประชาชนเราไม่เห็นด้วยกับรัฐบาล ที่จะแก้ไขกฎหมายเพื่อเจาะเงินคงคลังออกมาใช้ รัฐบาลไม่ควรปุบปับนำร่างพ.ร.บ.เข้าสภาฯแบบนี้ ควรปรึกษาประชาชนสักนิดนึง “พระอาจารย์นภดล นนทโนกล่าว
พระอาจารย์นภดล นนทโน กล่าวว่า เทาที่พูดคุยกับผู้ว่าการ ธปท.ถือว่าเข้าใจกันดี เพราะอย่างน้อยท่านก็ถามความเห็นทางเราก่อน ไม่ใช่เข้าข้างรัฐบาลเหมือนคนอื่นๆ ที่ผ่านมา และทำไปเลยอย่างรัฐบาล เพราะที่เรายืนยันคือ ถ้านำเงินคงคลังไปบริหารเกิดดอกผลเพิ่มพูนก็ควรจะเก็บไว้ให้เพิ่มพูน ไม่ควรเอาออกไปใช้โดยไม่จำเป็น อนาคตชาติเราอาจมีปัญหาอื่นที่ใหญ่และจำเป้นต้องใช้มากกว่าแก้ไขหนี้กองทุนฟื้นฟูและพัฒนาระบบสถาบันการเงินกองทุนฟื้นฟูฯก็ได้ ควรเก็บไว้ให้ดี เพราะการแก้หนี้กองทุนฟื้นฟูฯมีวิธีอื่นๆอีกตั้งเยอะ อย่างที่ นายกรณ์ จาติกวณิช รมว.คลังก็เคยบอกว่าจะทำวิธีอื่น เช่น เก็บภาษีมรดก  หรือ อาจจะเก็บภาษีคนเล่นหุ้นก็ได้ 
“ทำไมไม่มองวิธีอื่นๆดูบ้าง รัฐบาลทำไมต้องรีบร้อน ปุบปับจะแก้กฎหมาย ทำกันไม่ถามไถ่ประชาชนแบบนี้ ไม่ควรมัดมือชกเช่นนี้ เราประชาชนไม่เห็นด้วย ดังนั้นเสร็จจากธปท. อีกประมาณ 2-3 วัน จะเดินทางไปพบรมว.คลังเพื่อหารือเรื่องนี้ด้วย” พระอาจารย์นภดล นนทโนกล่าว